
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)  9401 444, факс: (+359 2) 9401 595




Р Е Ш Е Н И Е
№ РС-507-21-067
Днес, 18.08.2021 година, в град София, Комисията за противодействие на корупцията и за отнемане на незаконно придобитото имущество, в състав:
Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева


У С Т А Н О В И:

Производството е по реда на чл. 71, ал. 1 от Закона за противодействие на корупцията и за отнемане на незаконно придобитото имущество и е образувано въз основа на Решение за образуване на производство за конфликт на интереси № КИ-092/23.06.2021 г. на Комисия за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ01/С-507/14.06.2021г. Сигнал с рег. № ЦУ01/С-650 от 02.08.2021г. е приобщен към по – рано постъпилия сигнал с рег. № ЦУ01/С-507/14.06.2021г. 
Сигналът е подаден против Жоро Илчев – кмет на Община П.
По същество, твърденията в сигнала са за наличие на конфликт на интереси по отношение на Жоро Илчев – кмет на Община П. във връзка с назначаването на Д.Н.за заместник-кмет на Община П., считано от 25.05.2021 г., тъй като последният се е намирал в условията на несъвместимост по смисъла на ЗПКОНПИ, чл. 41, ал. 1 и ал. 4 от ЗМСМА и чл. 107, ал. 1, т. 2 от Кодекса на труда.
С оглед твърденията в сигнала, Комисията е изискала и събрала следните доказателства: писмо вх. № ЦУ01/13487/13.07.2021г. на КПКОНПИ с приложен клетвен лист от Жоро Илчев от 08.11.2019г., писмо вх. № ЦУ01/14716/29.07.2021г. на КПКОНПИ с приложени документи, съдържащи се в трудовото досие на Д.П.Н. Служебно е направена справка в Търговския регистър и Регистър на юридическите лица с нестопанска цел (ТРРЮЛНЦ), НОИ, НБД „Население“ и интернет страницата на Община П..
След като обсъди събраните в хода на административното производство доказателства, комисията установи следното от фактическа страна:
Жорo Илчев е кмет на Община П. за мандат 2019г. – 2023г., видно от приложения клетвен лист от дата 08.11.2019г.
На 21.05.2021г. Д.Н.подава молба с рег. № РД9400-1690/21.05.21г. на Община П. до кмета на Община П. за назначаването му на длъжността „заместник-кмет на Община П.“, считано от 25.05.2021г. На същата е поставена резолюция „да“ от кмета на Общината – Жоро Илчев. В същия ден – 21.05.2021г., на основание чл. 67, ал.1, т. 1 от КТ, между Община П., представлявана от д.т.н инж. Жоро Илчев – кмет, като работодател и Диан Николов, като служител, се сключва трудов договор № 59/21.05.2021г., съгласно който служителят приема да изпълнява длъжността „заместник – кмет“ в Община П., считано от 25.05.2021г. за неопределено време.  Към момента на встъпването в длъжност, Д.Н.подава и декларация за конфиденциалност, декларация за конфиденциалност при обработка на лични данни, както и декларация на основание чл. 41, ал. 4 от Закона за местното самоуправление и местната администрация.
От направената справка в НБД „Население“ за съпруга и родствени връзки за роднини по права линия, по съребрена линия – до четвърта степен, включително и по сватовство – до втора степен, се установи, че Жоро Илчев няма родствена връзка с Д.П.Н.. От направена справка в Търговския регистър и РЮЛНЦ не се установи, Жоро И. Илчев и Д.Н.да са съдружници в търговско дружество.
По сигнал с рег. № ЦУ01/С-579/15.09.2020г. на КПКОНПИ, въз основа на който е образувано настоящото производство, се извършва проверка  по чл. 13, ал. 1, т. 5 от ЗПКОНПИ по отношение на Д. Н., в качеството му на заместник – кмет на Община П., във връзка с твърдения за несъвместимост по чл. 41, ал. 1 от ЗМСМА. 

Въз основа на така изяснената фактическа обстановка, комисията установи следното от правна страна:
За да е осъществен конфликт на интереси по смисъла на чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
В качеството си на кмет, Жоро И. Илчев е лице, заемащо висша публична длъжност по чл.6, ал.1, т.32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ. 
От значение за установяване или не установяване конфликт на интереси е конкретно поведение на лицето, заемащо публична длъжност при изпълнение на правомощията му по служба, както и дали това поведение е в частен интерес - негов или на свързано с него лице. Съгласно легалното определение в §1 т. 15 от ДР на ЗПКОНПИ, „свързани лица“ са съпрузите или лицата, които се намират във фактическо съжителство, роднините по права линия, по съребрена линия - до четвърта степен включително, и по сватовство - до втора степен включително; физически и юридически лица, с които лицето, заемащо публична длъжност, се намира в икономически или политически зависимости, които пораждат основателни съмнения в неговата безпристрастност и обективност.
Съгласно Закона за местното самоуправление и местната администрация,  орган на изпълнителната власт в общината е кметът на Общината. Кметът на общината назначава заместник-кметове в съответствие с одобрената численост и структура на общинската администрация и определя техните функции.
По отношение на Д.П.Н., Жорo Илчев, в качеството си на кмет, е упражнил правомощия по служба като е подписал трудов договор № 59/21.05.2021г. съгласно който Николов е назначен на длъжността „заместник – кмет“ в Община П.. 
Въпреки, че няма твърдения за роднински връзки, след извършена проверка в НБД „Население“ се установи, че липсват такива между Жоро И. Илчев и Д.П.Н. и в тази връзка не е налице свързаност по смисъла на §1, т. 15, б. „а“ ДР на ЗПКОНПИ. От справка в Търговския регистър и РЮЛНЦ не се установи Жоро Илчев и Д.П.Н. да са съдружници в търговско дружество, което да обоснове икономическа зависимост между двамата, поради което следва да се направи извода, че липсва свързаност и по смисъла на §1, т. 15, б. „б“ ДР на ЗПКОНПИ на това основание. Липсата на свързаност между Д.П.Н. и Жоро И. Илчев, предопределя и липсата на частен интерес на лицето, заемащо висша публична длъжност или на свързано с него лице по смисъла § 1, т. 15 от ДР на ЗПКОНПИ, във връзка с подписването на трудов договор № 59/21.05.2021г. 
Твърденията в сигнала са за наличие на конфликт на интереси по отношение на Жоро Илчев – кмет на Община П. във връзка с назначаването на Д.Н.за заместник-кмет на Община П., тъй като последният се е намирал в условията на несъвместимост по смисъла на ЗПКОНПИ, чл. 41, ал. 1 и ал. 4 от ЗМСМА и чл. 107а, ал. 1, т. 2 от Кодекса на труда. Съгласно разпоредбата на чл. 107а, ал.1, т.2 от КТ не може да бъде сключван трудов договор за работа в държавната администрация с лице, което е едноличен търговец, неограничено отговорен съдружник в търговско дружество, управител, търговски пълномощник, търговски представител, прокурист, търговски посредник, ликвидатор или синдик, член на орган на управление или контрол на търговско дружество или кооперация. Нарушаването на посочената разпоредба от КТ от кмета на Община П. Жоро Илчев не съставлява конфликт на интереси, а нарушение на трудовото законодателство и Комисията не е компетентна да се произнесе. 
Горното налага извода, че по отношение на Жоро Илчев, в качеството му на кмет на Община П. липсва един от елементите на състава на конфликт на интереси по чл.52 от ЗПКОНПИ, а именно частен интерес. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма от ЗПКОНПИ, които представляват негова проявна форма и за липсата на конфликт на интереси по смисъла на чл.52 от ЗПКОНПИ.
Предвид изложеното, Комисията за противодействие на корупцията и за отнемане на незаконно придобитото имущество, на основание чл.74, ал.1 и ал.2 от ЗПКОНПИ,

РЕШИ:
НЕ УСТАНОВЯВА конфликт на интереси по отношение на Жоро Илчев с ЕГН ***********, лице, заемащо висша публична длъжност по чл.6, ал.1, т.32 от ЗПКОНПИ, във връзка с подписване на трудов договор № 59/21.05.2021г., поради липса на частен интерес - негов или на свързано с него лице по смисъла на § 1, т. 15 от ДР на ЗПКОНПИ.
Препис от решението да се изпрати на Окръжна прокуратура – В., с оглед преценка за реализиране на правомощията по чл.76, ал.2 от ЗПКОНПИ. 
Препис от решението да се изпрати на Жоро Илчев – кмет на Община П., на основание чл. 75, т. 1 от ЗПКОНПИ.


КОМИСИЯ:

ЗАМЕСТНИК - ПРЕДСЕДАТЕЛ:…………….….…/АНТОН СЛАВЧЕВ/

ЧЛЕН:……………………………..…………..../АНТОАНЕТА ЦОНКОВА/

ЧЛЕН:…………………...………………………........…./ПЛАМЕН ЙОЦОВ/

ЧЛЕН:………………………………………………..../СИЛВИЯ КЪДРЕВА/

